Ambasada Rusiei în România susține că niciun angajat al ei n-a primit “materiale” de la românul care a fost arestat sub acuzația de trădare.
Drept urmare, acuzațiile împotriva unui angajat al Ambasadei Rusiei, pe motiv că ar fi primit asemenea “materiale”, sunt nefondate, susține însărcinata cu afaceri a Rusiei în România, Yelena Kopnina. “Toate acuzațiile împotriva angajatului nostru sunt absolut nefondate”, a declarat Yelena Kopnina, citată de agenția de presă oficială a Rusiei, TASS.
“Nici Ambasada și niciunul dintre angajații săi nu au primit fotografii sau materiale”, susține ambasadoarea Rusiei.
Rusia ar putea să ia măsuri identice, de expulzare a unui diplomat român, drept ripostă față de expulzarea din România a unui diplomat rus. Această decizie a Rusiei încă nu a fost anunțată.
Nici Ministerul Afacerilor Externe (MAE) al României, nici Ambasada Rusiei în România nu au indicat numele acelui angajat al Ambasadei Rusiei care a fost declarat persona non grate de autoritățile române.
Anunțul MAE cu privire la un diplomat al Rusiei care urmează să părăsească teritoriul României a fost transmis la data de 24 mai 2024. Separat, DIICOT a transmis un comunicat de presă, tot la data de 24 mai 2024, cu privire la reținerea urmată de arestare, a unui cetățean român. Cetățeanul român a fost arestat preventiv pe termen de 30 de zile. El este “cercetat pentru săvârșirea infracțiunii de trădare”, a precizat DIICOT.
Potrivit autorităților române, cetățeanul român ar fi fotografiat obiective militare sau echipamente militare pe raza județului Tulcea, în apropierea graniței dintre România și Ucraina, apoi ar fi transmis aceste fotografii către un angajat al Ambasadei Rusiei.